**Kruhy na vode 2014 /** Rings in Water 2014

27. 1. – 22. 2. 2015 v Galérii SATELIT

**Prehliadka víťazných prác 8. ročníka súťaže Kruhy na vode ponúka náhľad na súčasný remeselný dizajn stredoeurópskeho regiónu. Výstava bude až do 22. februára prístupná v galérii Satelit. Odborná porota vybrala najzaujímavejšie práce profesionálnych dizajnérov, výrobcov, výtvarníkov, študentov vysokých, ale aj stredných škôl na Slovensku.**

**Miesto:** **Galéria SATELIT** – Hurbanove kasárne, Kollárovo nám. 10, 811 07, Bratislava  
**Otváracia doba:** 13.00 – 18.00 hod., okrem pondelka

**Organizátor:** Ústredie ľudovej umeleckej výroby

**Partneri:** Ministerstvo kultúry Slovenskej republiky a Slovenské centrum dizajnu

**Kurátor výstavy:** Mgr. Viera Kleinová

Do súťaže Kruhy na vode 2014 sa zapojilo spolu 112 účastníkov s 318-timi prihlásenými prácami. Porota hodnotila súťaž v dvoch kolách, no aj tak bola pre vysokú úroveň prihlásených prác ocenená takmer polovica. Súčasťou výstavy ako aj sprievodného katalógu sa tak stalo 136 produktov od 55 autorov. Porota udelila celkom 9 cien a 2 uznania, pričom využila aj svoje právo v niektorých kategóriách ceny neudeliť. Pridanou hodnotou súťaže je prezentácia mladých dizajnérskych talentov v zahraničí, čomu by mala napomôcť aj ambícia vytvárať každoročne limitované série ocenených autorských výrobkov, ktoré by rozšírili portfólio predajní ÚĽUV na Slovensku. *„Na scéne súčasnej dizajnérskej tvorby má súťaž Kruhy na vode stabilne vybudovanú pozíciu. Sila domácej tradície obsiahnutá v remeselne zručne spracovaných prírodných materiáloch v regionálnom bohatstve dekoratívnych prvkov je pre dizajnérov stále inšpiratívnym lákadlom...“* konštatuje členka odbornej poroty Oľga Danglová CSc., etnologička Ústavu etnológie SAV.

**Kruhy na vode** je súťaž remeselného dizajnu, ktorá sa na Slovensku organizuje od roku 2000. Súťaž každoročne aktivuje stredoškolských aj vysokoškolských študentov dizajnu, ktorí sa zaoberajú tradičným ľudovým remeslom a jeho uplatnením v súčasnom dizajne. Kruhy na vode vznikli ako súčasť projektu Európskej federácie ľudového umenia a remesiel, no už jej prvý ročník ukázal veľký tvorivý potenciál najmä u mladých dizajnérov. Súťaž otvára pozoruhodné možnosti ako zhodnotiť tradičné remeslo v spojení so súčasným dizajnom. V ďalších ročníkoch súťaže potvrdil ÚĽUV ako ochranca tradičných remesiel svoj záujem o súčasný dizajn a podporu tvorby predmetov zodpovedajúcich cíteniu a nárokom moderného človeka.